Oι ομοσπονδιακοί και πολιτειακοί αξιωματούχοι της Νέας Υόρκης που ασχολούνται με θέματα που ενδιαφέρουν την Ελλάδα
πρόκειται για τους Κάρολιν Μαλόνυ, Μάικλ Γιάνναρη και Αραβέλα Σιμοτά
Στο νέο αμφιθέατρο του Μουσείου Κινηματογράφου στην Αστόρια πραγματοποιήθηκε η ορκωμοσία τριών σημαντικών Αμερικανών πολιτικών. Πρόκειται για την φιλέλληνα βουλευτή, Κάρολυν Μαλόνυ, που από το 1993 υπηρετεί την κοινότητα της Νέας Υόρκης, τον νεοεκλεγέντα πολιτειακό γερουσιαστή Μάικλ Γιάνναρη και την ελληνοαμερικανίδα πολιτειακή βουλευτή Αραβέλα Σιμοτά. Εκατοντάδες αξιωματούχοι εκλεγμένοι εκπρόσωποι της Πόλης και Πολιτείας, αλλά και πολλοί ομογενείς συγκεντρώθηκαν για να συμμετάσχουν στην τελετή ορκωμοσίας τους και με αυτό τον τρόπο να τους τιμήσουν για την προσφορά τους στην ομογένεια. Μιλώντας στην ελληνική υπηρεσία της Φωνής της Αμερικής η Αμερικανίδα βουλευτής φανερά συγκινημένη δήλωσε: «Είναι μια σημαντική ημέρα η ορκωμοσία μου στο Αμερικανικό Κογκρέσο. Εκπροσωπώ την μεγαλύτερη ελληνοαμερικανική κοινότητα των Ηνωμένων Πολιτειών και την μεγαλύτερη ελληνική κοινωνία έξω από την Ελλάδα. Νοιώθω ιδιαίτερη τιμή που μπορώ να εκπροσωπήσω αυτή την τόσο σημαντική κοινότητα στη Βουλή. Επιστρέφοντας στο Κογκρέσο θα συνεχίσω τον αγώνα μου για ειρήνη και δικαιοσύνη στην Κύπρο, διατηρώντας πάντοτε ισχυρές σχέσεις με την πιο σημαντική δημοκρατία του κόσμου την Ελλάδα, την χώρα όπου οι δημοκρατικές αξίες της από την αρχαιότητα υιοθετήθηκαν και από τις Ηνωμένες Πολιτείες", κατέληξε η αμερικανίδα βουλευτής Κάρολυν Μαλόνυ. "Είμαι πολύ περήφανος που η ομογένεια μου δίνει την ευκαιρία να συνεχίσω να εκπροσωπώ την κοινότητα. Έχω δουλέψει σκληρά μια δεκαετία ως πολιτειακός βουλευτής και θα συνεχίσω να εργάζομαι το ίδιο σκληρά" δήλωσε στην Φωνή της Αμερικής ο ελληνοαμερικανός Μάικλ Γιάνναρης, πολιτειακός γερουσιαστής της Νέας Υόρκης. Η Αραβέλα Σιμωτά, που εξελέγη πολιτειακή βουλευτής δήλωσε ιδιαίτερα συγκινημένη. Μιλώντας στην ελληνική υπηρεσία της φωνής της Αμερικής, η νέα πολιτικός υποσχέθηκε πως θα δουλέψει σκληρά για τον ελληνισμό, την κοινότητα του Κουίνς και την Αστόρια.